Joseph Duysenx

Joseph Duysenx (e walon Djôzef Dwizink) a skepyî li 19 di fevrî 1878 et a morou e 1965 (a Lidje).

Al comene, c' esteut Joseph Duysinx, mins on n' l' a veyou k' e 1930. Ça fwait ki tos ses scrijhaedjes fourît sinés «Duysenx».

E walon, on prononcive Djôzef Dwissin, et l' lomer, å pus sovint: «li ptit Dwissin».

C' esteut on scrijheu d' tchanson et d' operetes e walon. 

 Ouve e walon 
Il foirdja 1181 ouves, aprume e walon, mins eto e francès a môde di Lidje: des tchansons, des operetes, des pîces di teyåtes (sovint en onk u deus akes, avou des tchansons).

«Cuzén Bebert» (1911) fourit li prumire operete e walon ki s' passe e-n èn ovroe d' modisse, çou ki mostere ki les waloneus cmincèt tot doûçmint a s' ocuper des målåjhminces des ptitès djins. Après, Djôzef Dwissin si loméve lu-minme «l' oteur di Cuzén Bebert».


Après l' guere di 1914-1918, il a stî onk des stamons do Cåbaret Lidjwès. Si operete «Li mårlî » (1924) a stî cmandêye på Teyåte Cominå Walon, ca «li Ptit Dwissin», vikéve, après 1925, do mestî d' oteur compôzeu e walon (motoit li seu cas dins l' istwere). Eto, i vindeut lu-minme ses abondroets et les ptits livrets di ses pîces, avou tot on sistinme di vindince.


Ene ramexhnêye di ses tchansons a stî replaideye pal S.L.L.W. e 2000. Ene cassete di «Cuzén Bebert» a rexhou dins les anêyes 1990, ey ene plake lazer di «Amours di Prince» dins les anêyes 2000.

A rilever, eto, k' el Djôzef Dwissin a seu dner l' gosse do walon a s' fi, Françwès, ey a s' pitit-fi Marc. C' est l' seu cas di famile avou des waloneus so troes djermêyes di djins.

 Sacwantès pîces di teyåte da Djôzef Dwizink 

 Cuzén Bebert, operete e 2 akes.
 Li mårlî, operete e 2 akes.
 Li Docteur Macasse, operete e 3 akes.
 Li fôre ås omes, operete e 3 akes.
 Vî sot !, operete en 1 ake.
 Amours di Prince, operå en 1 ake.
 El l' cåve !..., comedeye e 2 akes.
 Ene pårteye di plaijhi, comedeye en 1 ake
 Les deus locataires, comedeye en 1 ake.
 Li prudje, comedeye en 1 ake.
 Boû po vatche, comedeye en 1 ake.
 Ene seyance di consey comunå, comedeye en 1 ake.
 Li gamén, comedeye en 1 ake.
 Les tournikeus, comedeye en 1 ake.
 L' amour sol banc, comedeye en 1 ake avou des chansons.
 Li bombe atomike, operete po rire po 2 omes.
 Ritche !, comedeye e 3 akes
 Sôlêyes et cåbartî, operete en 1 ake.

Duysenx, Joseph
Duysenx, Joseph
Duysenx, Joseph